b'\n_START_ARTICLE_\nAndroid\n_START_SECTION_\nSistemos apra\xc5\xa1ymas\n_START_PARAGRAPH_\nTai Linux operacin\xc4\x97s sistemos ir \xc4\xafvairi\xc5\xb3 daugiausia \xe2\x80\x9eGoogle\xe2\x80\x9c sukurt\xc5\xb3 papildom\xc5\xb3 pl\xc4\x97tini\xc5\xb3 kombinacija. Pagrindin\xc4\x97 \xc5\xa1ios sistemos programavimo kalba yra Java, kurios sintaks\xc4\x97 ir daugelis pagrindini\xc5\xb3 klasi\xc5\xb3 nesiskiria nuo Oracle si\xc5\xablomos platformos, ta\xc4\x8diau grafin\xc4\x97s s\xc4\x85sajos API kitokia, nepana\xc5\xa1i nei \xc4\xaf AWT, nei \xc4\xaf Swing, nei \xc4\xaf Eclipse naudojam\xc4\x85 SWT. Kuriamos programos s\xc4\x85saja dalinai apra\xc5\xa1oma XML. Java kod\xc4\x85 vykdanti sistema kitokia ir neturi bendr\xc5\xb3 dali\xc5\xb3 su nuo seniau \xc5\xbeinoma ir dabar Oracle priklausan\xc4\x8dia Java virtualia ma\xc5\xa1ina. Visgi Oracle mano jog pasi\xc5\xablydamas Android Google pa\xc5\xbeeid\xc4\x97 jo \xc4\xafvairius programin\xc4\x97s \xc4\xafrangos patentus bei pa\xc4\x8dios programavimo kalbos suk\xc5\xabrimo autorines teises ir \xc5\xa1iuo metu bylin\xc4\x97jasi. Android turi papildomas priemones pasiekti akselerometr\xc4\x85, girometr\xc4\x85, GPS ir kitas sistemas kurios da\xc5\xbenos i\xc5\xa1maniuosiuose telefonuose. Android gerai pritaikyta veikti esant ribotam ekrano dyd\xc5\xbeiui, neturint pel\xc4\x97s ir klaviat\xc5\xabros, nors \xc5\xa1iuos \xc4\xaftaisus, jei jie yra, sistema palaiko._NEWLINE_\xc5\xa0iuo metu taip pat gaminami su Android telefonu per Bluetooth susijungiantys elektroniniai laikrod\xc5\xbeiai. Android Studio leid\xc5\xbeia ra\xc5\xa1yti ir \xc5\xa1i\xc5\xb3 laikrod\xc5\xbei\xc5\xb3 programas (para\xc5\xa1oma programa telefonui, kuris po to jos reikaling\xc4\x85 dal\xc4\xaf persiun\xc4\x8dia \xc4\xaf laikrod\xc4\xaf).\n_START_SECTION_\nRinka\n_START_PARAGRAPH_\nGoogle yra suk\xc5\xabrusi internetin\xc4\x99 Android program\xc5\xb3 ir moduli\xc5\xb3 rink\xc4\x85, kur galima rasti de\xc5\xa1imtis t\xc5\xabkstan\xc4\x8di\xc5\xb3 \xc4\xafvairios kainos ir kokyb\xc4\x97s program\xc4\x97li\xc5\xb3 (i\xc5\xa1 viso sukurta beveik pus\xc4\x97 milijono). Daugelis rinkoje pateikiam\xc5\xb3 program\xc5\xb3 ir moduli\xc5\xb3 yra arba nemokami, arba kainuoja tik kelet\xc4\x85 doleri\xc5\xb3. Dauguma telefon\xc5\xb3 gamintoj\xc5\xb3 Android papildo \xc4\xafvairiais savo sukurtais pl\xc4\x97tiniais. Android programos vykdomos \xe2\x80\x9esm\xc4\x97liad\xc4\x97\xc5\xbe\xc4\x97je\xe2\x80\x9c, izoliuotos viena nuo kitos ir nuo operacin\xc4\x97s sistemos. Rinkoje pasitaik\xc4\x97 keletas prastai besielgian\xc4\x8di\xc5\xb3 program\xc5\xb3 kurias \xe2\x80\x9eGoogle\xe2\x80\x9c pa\xc5\xa1alino i\xc5\xa1 Interneto svetain\xc4\x97s ir nuotoliniu b\xc5\xabdu deaktyvavo tuose \xc4\xaftaisuose, kur jos buvo jau \xc4\xafkeltos. Jau si\xc5\xablomos ir Android antivirusin\xc4\x97s programos. U\xc5\xbe \xe2\x80\x9eGoogle Play\xe2\x80\x9c parduotuv\xc4\x97je parduotas program\xc4\x97les Google u\xc5\xbedirba sutart\xc4\x85 dal\xc4\xaf rinkoje parduotos programos kainos.\n_START_SECTION_\nProgramavimas\n_START_PARAGRAPH_\nAndroid programas gali kurti kiekvienas programuotojas, pagrindiniai ir gana efektyv\xc5\xabs \xc4\xafrankiai (Android Studio) yra nemokami. K\xc5\xabrimui net neb\xc5\xabtina investuoti \xc4\xaf Android palaikant\xc4\xaf mobil\xc5\xb3j\xc4\xaf telefon\xc4\x85 ar kit\xc4\x85 prietais\xc4\x85 \xe2\x80\x93 yra emuliatorius. Jei telefonas ar kitas prietaisas yra prijungiamas prie programuotojo kompiuterio per mikro-USB jungt\xc4\xaf, pakeitus Android s\xc4\x85sajoje kelet\xc4\x85 gerai dokumentuot\xc5\xb3 nuostat\xc5\xb3 jis pavirsta programavimo \xc4\xafrankiu. Taip nesunku patikrinti programos darb\xc4\x85 su GPS ir kitais telefono davikliais bei matyti ar u\xc5\xbeduo\xc4\x8diai pakanka telefono atminties, procesoriaus resurs\xc5\xb3. Ta\xc4\x8diau emuliatorius gali patikrinti kaip programa veikia esant \xc4\xafvairiai ekrano rai\xc5\xa1kai ir \xc4\xafvairioms Android versijoms._NEWLINE_Naujesn\xc4\x97s Android versijos leid\xc5\xbeia taip pat programuoti ir C/C++ (natyvus kodas). Android C/C++ s\xc4\x85saja beveik tokia pati kaip ir pasi\xc5\xablyta Sun Microsystems (JNI), taigi palyginus sud\xc4\x97tinga ir naudojama tik jei reikia pasiekti i\xc5\xa1 Java neprieinamus resursus, integruoti didel\xc4\xaf turim\xc4\x85 C/C++ kodo fragment\xc4\x85 ar labai optimizuoti daug procesoriaus resurs\xc5\xb3 reikalaujant\xc4\xaf algoritm\xc4\x85._NEWLINE_Nuo Android 2.1 (Eclair) versijos, k\xc5\xabr\xc4\x97jai, su Android NDK \xc4\xafranki\xc5\xb3, gali naudotis OpenGL ES 2.0 grafikos bibliotek\xc4\x85. O nuo Android 2.2 (Froyo) versijos, \xc4\xafrenginiai gali b\xc5\xabti u\xc5\xbeprogramuojami naudoti OpenGL ES 2.0 ir be Android NDK \xc4\xafranki\xc5\xb3 pagalbos._NEWLINE_Programos Android ilg\xc4\x85 laik\xc4\x85 buvo kuriamos su Eclipse, kuri\xc4\x85 ir dabar galima naudoti. Ta\xc4\x8diau "oficialia" programavimo aplinka su visomis naujausiomis galimyb\xc4\x97mis \xc5\xa1iuo metuo laikoma Android Studio. Android program\xc4\x85 galima parengti vykdymui ir be jokios programavimo aplinkos (vien terminalo komandomis). Komandin\xc4\x97s eilut\xc4\x97s kompiliavimo sistema ilg\xc4\x85 laik\xc4\x85 buvo vystoma aplink Ant kuri\xc4\x85 pastaruoju metu pakeit\xc4\x97 Gradle._NEWLINE_Visos telefonuose instaliuojamos Android programos turi skaitmeninius para\xc5\xa1us, nors juos galima susikuri ir pa\xc4\x8diam. Visos v\xc4\x97lesn\xc4\x97s (atnaujintos) programos versijos turi b\xc5\xabti pasira\xc5\xa1ytos tuo pa\xc4\x8diu para\xc5\xa1u, kaip ir pirmoji.\n_START_SECTION_\nPaplitimas\n_START_PARAGRAPH_\n2011 m. Android buvo populiariausia operacin\xc4\x97 sistema mobiliesiems \xc4\xafrenginiams, naudojama apie 190 mln. \xc4\xafvairiausi\xc5\xb3 \xc4\xafrengini\xc5\xb3.'